b'\n_START_ARTICLE_\nHeckler & Koch UMP\n_START_SECTION_\nPregled\n_START_PARAGRAPH_\nHeckler & Koch UMP je bila zasnovana kot zanesljivo oro\xc5\xbeje, preprosto za rokovanje in vzdr\xc5\xbeevanje. Uporablja enostaven sistem delovanja z neblokiranim (inercijskim) zaklepom._NEWLINE_Okvirji za naboje so narejeni iz trde plastike (polimer oja\xc4\x8den z ogljikovimi vlakni) in ne iz stisnjene in zavarjene plo\xc4\x8devine in so lahko ravni (.40 S&W, .45 ACP) ali upognjeni (9 mm)._NEWLINE_Kot pri ve\xc4\x8dini HK oro\xc5\xbeij se lahko spro\xc5\xbeilni mehanizem zamenja, pri \xc4\x8demer se izbira med avtomatsko, 4-, 3-, 2-strelni rafal, polavtomatsko in varovalka v razli\xc4\x8dnih kombinacijah. Tulci se izmetavajo na desni strani oro\xc5\xbeja navzdol, tako, da ne motijo strelca. Oro\xc5\xbeje lahko tako uporabljajo levi\xc4\x8darji in desni\xc4\x8darji._NEWLINE_Cev je hladno kovana, poligonalno o\xc5\xbelebljena in kromirana, kar ji izredno podalj\xc5\xa1a \xc5\xbeivljenjsko dobo. Na prednji del cevi, ki \xc5\xa1trli iz ogrodja je mogo\xc4\x8de pritrditi tudi du\xc5\xa1ilec poka, ki ga za H&K izdeluje \xc5\xa1vicarsko podjetje Bruegger & Thomet._NEWLINE_Na oro\xc5\xbeje se lahko montirajo \xc5\xa1tiri standardna vodila (picatinny) za namestitev razli\xc4\x8dnih pripomo\xc4\x8dkov (svetilke, namerilne naprave, dr\xc5\xbeala ...), ki so povsem enaka kot na pu\xc5\xa1ki G36. Eno vodilo dol\xc5\xbeine 152 mm se namesti na zgornji del brzostrelke, na levo, desno in spodnjo stran pa se lahko namestijo vodila dol\xc5\xbeine 102 mm. Za njihovo stabilnost in trdnost pa poskrbita po dve jekleni utrjevali, ki so vsa vlita v plasti\xc4\x8dno ogrodje brzostrelke.\n_START_SECTION_\nZgodovina\n_START_PARAGRAPH_\nUMP je bila prvi\xc4\x8d predstavljena leta 1999 kot MP2000 in MP5PIP, kasneje so za produkcijsko verzijo ime spremenili v UMP, kar je nem\xc5\xa1ka kratica za Universale Machinenpistole.\n_START_SECTION_\nRazli\xc4\x8dice\n_START_PARAGRAPH_\nUMP se, kot \xc5\xbee re\xc4\x8deno, izdeluje v treh kalibrih. Tako se voja\xc5\xa1ko/policijske razli\xc4\x8dice imenujejo po kalibrih (UMP9, UMP40 in UMP45). UMP je na voljo tudi v polavtomatski izvedbi. Izdelujejo tudi \xc5\xa1portno verzijo z dalj\xc5\xa1o cevjo in samo polavtomatskim delovanjem za strelivo .45 ACP in 9x19 mm. Ta razli\xc4\x8dica se imenuje USC in nima preklopnega kopita.\n_START_SECTION_\nKulturni pomen\n_START_PARAGRAPH_\nUMP po priljubljenosti hitro sledi starej\xc5\xa1i brzostrelki MP5 in postaja podobno znan simbol v popularni kulturi, ki se ka\xc5\xbee kot rekvizit v razli\xc4\x8dnih Hollywoodskih filmih ter v interaktivnih igrah.'